open-index/open-wikipedia-markdown huggingface dataset:
זיאד אבו זיאד

**זיאד עלי ח'ליל אבו זיאד** (בערבית: **زياد علي خليل أبو زياد**; נולד ב-3 באפריל 1940) הוא עורך דין, עיתונאי ופוליטיקאי פלסטיני.

## ביוגרפיה
אבו זיאד נולד בירושלים ב־1940. ב-1965 סיים לימודי משפטים באוניברסיטת דמשק. לאחר מלחמת ששת הימים למד עברית באולפן והיה ממובילי הקו המתון בפוליטיקה הפלסטינית.

ב-1986 יצא הספר "The West Bank handbook : a political lexicon" שערך יחד עם מירון בנבנישתי ודני רובינשטיין.

במשך 6 חודשים (נובמבר 1990 – מאי 1991) היה נתון במעצר מינהלי. עם שחרורו היה מעורב בהכנות לוועידת מדריד.

ב-1994 ייסד עם העיתונאי ויקטור ציגלמן את הרבעון מגזין פלסטין–ישראל.

ב-1996 נבחר בבחירות הכלליות ברשות הפלסטינית מטעם נפת אל-קודס למועצה המחוקקת הפלסטינית הראשונה, בה כיהן עד להבחירות למועצה המחוקקת הפלסטינית ב־2006.

אבו זיאד כיהן כשר לענייני ירושלים בממשלת ערפאת השלישית שהוקמה באוגוסט 1998. ב-18 במרץ 1999 הטילה עליו ישראל הגבלות תנועה, לאחר שנפגש עם דיפלומטים זרים באוריינט האוס. ב-27 במאי 1999 נעצר על ידי כח מג"ב במזרח ירושלים כאשר הפר צו האוסר עליו להיכנס לתחומי ירושלים. ב-8 בספטמבר 2001 פשטה המשטרה על משרדו במזרח ירושלים. לאחר חקירה גורש מירושלים. הממשלה פוזרה ביוני 2002.

ב-2006 יצא הספר "איסלאמופוביה ואנטישמיות" ("Islamophobia and Anti-semitism") אותו ערך יחד עם הלל שנקר. בשנת 2012 זכה אבו זיאד - יחד עם הלל שנקר - בפרס המדיה הבינלאומי (The International Media Awards) עבור תרומה יוצאת דופן לשום בזכות כתב העת שלהם Palestine-Israel Journal.

אבו זיאד הוא בעל טור בעיתון אל-קודס. מתגורר באלעיזריה.

## קישורים חיצוניים

* ריאיון עם אבו זיאד, יוני 2008
* מאמר מאת אבו זיאד בעיתון אל-קודס, 4 באוגוסט 2013, (בערבית)
* הנורמליזציה... והדיאלוג עם הישראלים מאת אבו זיאד באתר הסכם ז'נבה

## הערות שוליים

קטגוריה:בוגרי אוניברסיטת דמשק
קטגוריה:עיתונאים פלסטינים
קטגוריה:שרי ממשלת הרשות הפלסטינית
קטגוריה:חברי המועצה המחוקקת הפלסטינית
קטגוריה:עצירים מנהליים בישראל
קטגוריה:ירושלים: אישים
קטגוריה:פלסטינים שנולדו ב-1940
בנימין אנקשטיין

**בנימין אנקשטיין** (ברוסית: **Вениамин Анекштейн**; 1903 - 19 במאי 1949) היה אדריכל ישראלי שפעל באמצע המאה ה-20.

## חייו
אנקשטיין נולד בעיר ברנוביץ' שבאימפריה הרוסית (כיום בלארוס). בגיל 19 עלה לארץ ישראל עם הוריו.

לאחר שעבד בכמה משרדי אדריכלים גדולים כגון ברלין–פסובסקי ומאיר רובין,
הלך אנקשטיין בשנת 1928 ללימודי ארכיטקטורה באקדמיה לאמנויות היפות בגנט ובבריסל.

לאחר שהוכשר בשנת 1932 הוא עיצב כמה בניינים ומבנים ציבוריים בבריסל כולל את הבנק התעשייתי של בלגיה (Banque Industrielle Belge).

לאחר ששב לישראל ב-1932 השתתף במספר תחרויות עיצוב אדריכלות ואף הגיע למקומות נכבדים.
בשנת 1937 זכה לבנות את בנין הקק"ל שברח' שפירא.

בנימין נפטר בגיל 46 ונקבר בבית העלמין קריית שאול.

## ממבניו
* מוזיאון מועצת העם ומינהלתה
* בית גורדון
* מוסך דן (תל אביב), בשיתוף מאיר רובין
* מוסך המקשר (ירושלים), בשיתוף מאיר רובין

## לקריאה נוספת
* אליעזר פרנקל, '''א. פרנקל: כרונולוגיה/ תולדות האומנות'''
* ניצה מצגר-סמוק, '''Des maisons sur le sable: Tel-Aviv, mouvement moderne et esprit Bauhaus''', éditions de l’éclat, 2004
* פארה גולדמן, '''Tel Aviv modern architecture, 1930-1939''', Wasmuth, 1994

## הערות שוליים

קטגוריה:אדריכלים ישראלים
קטגוריה:ישראלים ילידי האימפריה הרוסית
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1903
קטגוריה:ישראלים שנפטרו ב-1949
קבר חאפז

**קבר חאפז** (בפרסית: **آرامگاه حافظ**) ואולם הזיכרון הסובב אותו, ה**חאפזיה** (בפרסית: **حافظیه**), הם שני מבני אנדרטה, הנמצאים בקצה הצפוני של שיראז, איראן, לזכר המשורר הפרסי, חאפז. הביתנים הללו נמצאים בגני מוסאלה שעל הגדה הצפונית של נחל אכזב, שם נמצא קבר השיש של חאפז. המבנים נבנו בשנת 1935 ועוצבו על ידי האדריכל והארכאולוג הצרפתי אנדרה גודאר ומבוססים על מבנים קודמים שהמפורסם בהם נבנה בשנת 1773. המבנים האלו מהווים מוקד תיירותי בשיראז.

## היסטוריה
המשורר חאפז היה אהוב על העם האיראני ודמות משפיעה בעיר מולדתו והיה למשורר החצר. לזכרו, הוקם מבנה דמוי כיפה קטן בשיראז ליד קברו בגולגסט א-מוסאלה (לימים, גני מוסאלה) בשנת 1452 בפקודת בַּאבּוּר אִבְּן-בַּישוּנְקוּר, השליט הטימורי. גנים אלו, שהשתרעו על שטח של יותר מ-19 דונם, היו דומיננטיים בשירתו של חאפז, וגם שימשו כבית קברות לתושבי שיראז. ב-300 השנים שבאו, האתר שוקם על ידי השליטים עבאס שאה הראשון מפרס במאה ה-15 ונאדר שאה במאה ה-16, אשר הורו על שיקום האתר בסימנים שראו בשירתו של חאפז.

אנדרטה מוחשית יותר נבנתה בגנים בשנת 1773 בזמן שלטונו של כרים חאן זנד אשר שכנה על הגדה הצפונית של נחל חוּשְׁק הזורם בגני מוסאלה. החאפזיה הורכבה מארבעה עמודים מרכזיים ושני חדרים הבנויים בקצה המזרחי והמערבי, כאשר הצד הצפוני והדרומי פתוחים. המבנה פיצל את הגנים לשני אזורים, כאשר מטע עצי תפוזים בקדמתם, ובית הקברות בצידם האחורי. הקבר הנוכחי נבנה מחוץ למבנה, במרכז בית הקברות, כאשר חתיכת שיש גדולה מונחת מעל הקבר. אבן השיש נחקקה על ידי קליגרף, ועליה קטעים משירתו של חאפז.

הקבר שוחזר בשנת 1857 על ידי מושל מחוז פארס, ובשנת 1878 נסגר המבנה בהוראת מושל נוסף. בשנת 1899 פרצה מחלוקת כאשר ארדשיר, מזרם הזורואסטריות מהודו החל לבנות מקדש מסביב לקברו של חאפז. למרות שארדשיר קיבל אישור מעולמא משיראז לבנות את המקדש מעץ וברזל, רופא דתי ובעל השפעה, עלי אכבר פאל אסירי התנגד לבניית מבנה זורואסטרי על קבר של אדם מוסלמי. יחד עם חסידיו, הוא הרס את המבנה הבנוי למחצה. תושבי שיראז התנגדו להרס והממשלה הורתה לבנות מחדש את האנדרטה, אך פאל אסירי התנגד והודיע כי הוא יהרוס כל מבנה שיוקם שם, גם אם ייבנה על ידי המלך עצמו. האתר נשאר הרוס למשך שנתיים, עד שבשנת 1901 הנסיך מירזה א-סולטנה לבית מאלכּ מנסור (לימים ראש ממשלת איראן) הניח מחסום סביב הקבר.

## המבנה הנוכחי
שמאל|180px
פעולות לשיחזור והרחבת האנדרטה לקבר חאפז החלו בשנת 1931 עם שיפוץ המטע והחאפזיה על ידי מושל מחוזות פארס ואספהאן, פרג'אללה בהראמי דבירעזאם. שר החינוך האיראני הורה על בניית מבנה חדש בשנת 1935. אנדרה גודאר, ארכאולוג ואדריכל צרפתי היה המפקח באגף העתיקות ומונה לעצב את המבנים החדשים.

שינויים בקבר חאפז כללו את העלאתו במטר אחד מעל הקרקע והקפתו בחמש מדרגות. כיפת נחושת אשר נתמכת שמונה עמודים בגובה עשרה מטרים עוצבה בצורת כובע דרוויש. צדה התחתון של הכיפה היא ערבסקה ופסיפס. אולם האנדרטה המקורי שנבנה בשנת 1773 הורחב בצורה ניכרת. שישה עשר עמודים תומכים נוספו לארבעת הקיימים יוצרים גזוזטרא ובחלקים מהחזית חקוקים ע'זלים וקטעים משירתו של חאפז.

## אתרים תיירותיים
בריכות מרובעות נוספו לצד הגנים, וכן גם עצי תפוזים, שבילים, מזרקות וערוגות פרחים. במקום נמצא בית תה וכל אלו הופכים את קבר חאפז למוקד תיירות. בלילה, הכיפה מעל הקבר מוארת והופכת למוקד משיכה חברתי.

## קישורים חיצוניים

## הערות שוליים

קטגוריה:קבורה
קטגוריה:שיראז: מבנים
Volume Two

***Volume Two*** הוא אריך נגן של להקת סופט מאשין, אשר יצא ב-1969. באלבום ניכרת השפעת הג'אז המציג את ההומור, דאדאיזם והפסיכדליה כפי שהוצג באלבום הבכורה של הלהקה, The Soft Machine שיצא ב-1968.

האלבום הושפע מהאלבום של פרנק זאפה, Absolutely Free, וכולל שתי יצירות ארוכות ושני שירים קצרים המוצגים כמעבר. בהמלצתו של זאפה, הלהקה חילקה את היצירות לחלקים קטנים כדי להגדיל את ההכנסה של הלהקה מתוך האלבום.

לדברי מילות השיר "Have You Ever Bean Green?" הלהקה מודה ל־The Jimi Hendrix Experience להקתו של ג'ימי הנדריקס אשר נתנו להם להופיע איתם בניו יורק ב-1968, ובכך נצבר להם קהל גדול יותר. שם השיר בא משם האלבום והשיר של The Jimi Hendrix Experience Are You Experienced?.

השיר "Dedicated to You But You Weren't Listening" נכתב לחבר הלהקה קווין איירס שעזב את הלהקה כדי לחיות באי איביזה.

## רשימת רצועות
### צד 1
#Rivmic Melodies - 17:07
##"Pataphysical Introduction – Pt. 1" (רוברט ואייט) – 1:00
##"A Concise British Alphabet – Pt. 1" (יו הופר, עיבוד מוזיקלי: ואייט) – 0:10
##"Hibou, Anemone and Bear" (מייק רטלדג', ואייט) – 5:58
##"A Concise British Alphabet – Pt. 2" (הופר, ואייט) – 0:12
##"Hulloder" (הופר, ואייט) – 0:52
##"Dada Was Here" (הופר, ואייט) – 3:25
##"Thank You Pierrot Lunaire" (הופר, ואייט) – 0:47
##"Have You Ever Bean Green?" (הופר, ואייט) – 1:23
##"Pataphysical Introduction – Pt. 2" (ואייט) – 0:50
##"Out of Tunes" (רטלדג', הופר, ואייט) – 2:30

### צד 2
#"As Long as He Lies Perfectly Still" (רטלדג', ואייט) – 2:30
#"Dedicated to You But You Weren't Listening" (הופר) – 2:30
#Esther's Nose Job - 11:13
##"Fire Engine Passing with Bells Clanging" (רטלדג') – 1:50
##"Pig" (רטלדג') – 2:08
##"Orange Skin Food" (רטלדג') – 1:52
##"A Door Opens and Closes" (רטלדג') – 1:09
##"10.30 Returns to the Bedroom" (רטלדג', הופר, ואייט) – 4:14

## ביצוע
*רוברט ואייט - תופים, שירה
*מייק רטלדג' - פסנתר, אורגן חשמלי, אורגן האמונד, צ'מבלו, חליל צד
*יו הופר - גיטרת בס, גיטרה אקוסטית, סקסופון
עם:
*בריאן הופר - סקסופון

## קישורים חיצוניים

קטגוריה:אלבומים באנגלית
קטגוריה:אלבומי רוק מתקדם
The Soft Machine

**The Soft Machine** (הידוע גם כ-**Volume One**), הוא אלבום הבכורה של להקת הרוק הפסיכדלי הבריטית, סופט מאשין, אחת מהלהקות המרכזיות בסצנת הקנטרברי. הלהקה נוסדה בשנת 1966, והוציאה לאור את האלבום ב-1968 במהלך סיבוב ההופעות שלה בארצות הברית. האלבום הופק על ידי צ'ס צ'נדלר וטום וילסון.

## רשימת רצועות
### צד א'
# "Hope for Happiness" (בריאן הופר, עיבוד מוזיקלי: רוברט וויאט / מייק רטלדג' / קווין איירס) – 4:21
# "Joy of a Toy" (איירס / רטלדג') – 2:49
# "Hope for Happiness (רפרזיה)" (ב. הופר, עיבוד מוזיקלי: וויאט / רטלדג' / איירס) – 1:38
# "Why Am I So Short?" (יו הופר / וויאט) – 1:39
# "So Boot If At All" (רטלדג' / איירס / וויאט) – 7:25
# "A Certain Kind" (יו הופר) – 4:11

### צד ב'
# "Save Yourself" (וויאט) – 2:26
# "Priscilla" (איירס / רטלדג' / וייאט) – 1:03
# "Lullabye Letter" (איירס) – 4:32
# "We Did It Again" (איירס) – 3:46
# "Plus Belle qu'une Poubelle" (איירס) – 1:03
# "Why Are We Sleeping?" (איירס / רטלדג' / וייאט) – 5:30
# "Box 25/4 Lid" (רטלדג' / י. הופר) – 0:49

גרסת הרימסטר של 2009 לאלבום כוללת את רצועות הבונוס הבאות: "Love Makes Sweet Music" ו-"Feelin' Reelin' Squeelin'" אשר יצאו כסינגל הראשון של הלהקה ב-1967.

## ביצוע
*רוברט וויאט - תופים, שירה
*מייק רטלדג' - אורגן, פסנתר (ברצועה 13)
*קווין איירס - גיטרת בס, שירה (ברצועות 10 ו-11), שירה מלווה (ברצועות 7 ו-9), פסנתר (ברצועה 5)

משתתפים נוספים:
*יו הופר - גיטרת בס (ברצועה 13)
*העוגה - שירה מלווה (ברצועה 12)

## קישורים חיצוניים

קטגוריה:אלבומי בכורה מ-1968
קרנבליטו

[300px|ממוזער|קרנבליטו ב[קבראדה דה אומוואקה|אומאואקה, חוחוי - ארגנטינה]]
**קרנבליטו** הוא סגנון מוזיקלי קצבי ועליז המקובל בעיקר בפרובינציה של חוחוי בצפון ארגנטינה - אם כי ניתן לשייכו לכל האלטיפלאנו,
נעשה בו שימוש בכלי הנגינה האופייניים לאזור,
והריקוד שלו מתאפיין בסגנון חופשי - בניגוד לריקודים פולקלוריים אחרים.

מקור שמו בתקופת הקרנבל בה מרבים לרקוד אותו אם כי הוא נרקד בחגיגות לאורך כל השנה.

## מקורו של הקרנבליטו
שורשיהם של הריקוד והמקצב עוד בתקופה הטרום-קולומביאנית, במסורות של העמים האינדיאניים שצאצאיהם חיים באזור עד היום. קיימות עדויות על ריקודים מעין זה החל מאמצע המאה ה-18, ריקודים משותפים שהתבצעו במעגל או בטור או תוך כדי תהלוכה וכו'.

הקרנבליטו מוכר מחוץ לארגנטינה בתור וואינו (huayno), אם כי ההבדלים בשמות יכולים לרמוז לאחד מאלה:
* לוואינו יכולים להיות מאפיינים שונים במקומות שונים, והקרנבליטו הוא הסגנון המקובל בחוחוי ובקבראדה דה אומוואקה.
* השם וואינו מתייחס יותר לסגנון המוזיקלי וקרנבליטו לריקוד.
* השם קרנבליטו מתייחס לריקודים בתקופת הקרנבל.

## כלי הנגינה
מקובל לנגן אותו בכלי הנגינה האופייניים לאזור:
* צ'רנגו
* חלילית קֶנָה
* חליל פאן סִיקוּ
* תוף בומבו לגוארו
* תוף צ'אז'ה (caja chayera)
* ארקֶה (כלי נשיפה).
יחד עם זאת - לא מן הנמנע שכיום יעשה שימוש גם בכלי נגינה אחרים המקובלים בארגנטינה: גיטרה, בנדונאון וכו'.

## הריקוד
הריקוד אופייני לתקופת הקרנבל, במקור הריקוד היה חופשי ללא כוריאוגרפיה, ונטלו בו חלק כל החוגגים יחד - במעגל או בטור.

כיום יש הרוקדים אותו בזוגות, בעיקר בהשפעת ריקודים פולקלוריים אחרים שהם עצמם נרקדים בזוגות כמקובל באירופה.

## המקצב
המקצב הבסיסי של הקרנבליטו הוא של שתי תיבות של 2/4 כדלקמן (מימין לשמאל):

|1/8 1/16 1/16 1/8 1/16 1/16 | 1/8 1/16 1/16 1/4|

## קרנבליטואים מפורסמים
הקרנבליטו המוכר ביותר הוא El humahuaqueño.

במיסה קריאוז'ה ה**גלוריה** הולחנה בסגנון קרנבליטו (carnaval cochabambino ליתר דיוק).

באלבום **שיר לדרום אמריקה** נכלל קרנבליטו מתורגם בידי אהוד מנור בשם **טוב למות בעד הקרנבל**
.

בתקליט Sing International של הפרברים (1969) מופיע קאוור שלהם לקרנבליטו pollerita colorada של לוס פרונטריסוס.

## הערות שוליים

קטגוריה:מוזיקה ארגנטינאית
קטגוריה:חוחוי (פרובינציה)
האקדמיה למוזיקה ע"ש פרנץ ליסט

ממוזער|300px|האקדמיה החדשה, הפונה אל כיכר פרנץ ליסט
**האקדמיה למוזיקה ע"ש פרנץ ליסט** (בהונגרית: **Liszt Ferenc Zeneművészeti Egyetem**), או בקיצור המקובל "האקדמיה למוזיקה" (Zeneakadémia), היא מוסד הכולל אקדמיה למוזיקה ואולם קונצרטים בבודפשט, הונגריה. האקדמיה למוסיקה נוסדה ב-14 בנובמבר 1875 על ידי פרנץ ליסט עצמו. במקום שוכנים "אוסף ליסט", הכולל ספרים וכתבי יד יקרי ערך, שתרם ליסט במותו, ואולפן AVISO, שיתוף פעולה בין ממשלות הונגריה ויפן שמטרתו להעניק ציוד הקלטה והכשרה לסטודנטים.

## משכן האקדמיה
האקדמיה נקראה על שם מייסדה רק בשנת 1925. בראשית ניתן לה השם "האקדמיה המלכותית הלאומית ההונגרית למוזיקה". בין 1919 ל-1925 נקרא המוסד בשם "קולג' למוזיקה". בתחילה שכן המוסד בביתו של ליסט, ואחר כך – בין השנים 1877 ל-1879 – שכן בבניין בן שלוש קומות בסגנון נאו-רנסאנס (הבניין תוכנן על ידי ) בשדרת אנדראשי של ימינו. לבניין זה נהגו להתייחס בשם "האקדמיה למוזיקה הישנה", ושלט זיכרון להנצחת המוסד, מעשה ידי האדריכל זולטאן פרקש, נקבע עליו בשנת 1934. בשנות ה-80 של המאה ה-20 רכשה אותו האקדמיה מחדש, והיום שמו הרשמי הוא "מרכז פרנץ ליסט להנצחה ומחקר".

האקדמיה שוכנת היום בבניין שנבנה בשנת 1907 בפינת רחוב קיראי וכיכר פרנץ ליסט. המקום משמש כמרכז להשכלה גבוהה, הכשרה מוזיקלית ואולם קונצרטים. הבניין, בסגנון אר נובו, הוא בין הנודעים ביותר בבודפשט. הוא נבנה בהזמנת הברון גיולה ולאסיקס, שר התרבות ההונגרי באותה עת. בחזית הבניין ניצב פסלו של ליסט. בתוך הבניין ישנם ציורי קיר, עבודות קרמיקה ופסלים, בהם פסליהם של בלה בארטוק ופרדריק שופן.

בניינים נוספים בשימוש האקדמיה הם מכללה להכשרת מורים (השוכנת בבניין שהיה בית הספר הלאומי למוזיקה, ברחוב איגנץ זמלווייס), בית ספר תיכון למוזיקה על שם בלה בארטוק ומעונות סטודנטים.
ממוזער|מקהלת האקדמיה למוזיקה ע"ש פרנץ ליסט
מאז היווסדה, האקדמיה היא המוסד היוקרתי ביותר להוראת מוזיקה בהונגריה. התפתחות חשובה בתולדותיה הייתה הקמתה של פקולטה עצמאית למוזיקה עממית. האקדמיה למוזיקה ע"ש פרנץ ליסט מפארת את חיי המוזיקה העכשוויים של הונגריה בה במידה שהיא מנציחה את עברה המוזיקלי. נשיאה הנוכחי של האקדמיה הוא אנדראש באטה.

## בוגרים ידועי-שם

## קישורים חיצוניים

* 

* אילה איתן, שיתוף פעולה בין האקדמיות למוזיקה בבודפשט ובירושלים
* אתר הבית של האקדמיה למוזיקה ע"ש פרנץ ליסט

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:בתי ספר למוזיקה
קטגוריה:הונגריה: תרבות
קטגוריה:בודפשט: חינוך
קטגוריה:אר נובו
קטגוריה:בודפשט: מבנים
קטגוריה:בודפשט: תרבות
קטגוריה:הונגריה: אוניברסיטאות ומכללות
Atretochoana eiselti

***Atretochoana eiselti*** הוא מין ממשפחת תולעני המים (Typhlonectidae) שבסדרת חסרי הרגליים, אשר היה ידוע רק משני ממצאים שנשמרו עד גילויו בברזיל בשנת 2011, מה שהופך אותו לאחד מהמינים המסתוריים בעולם. זהו דו-חי גדול בעל גוף דמוי נחש, אשר כמו חסרי רגליים אחרים – אין לו גפיים. *A. eiselti* הוא החבר הגדול ביותר בקבוצת בעלי ארבע רגליים שאין לו ריאות, כפול בגודלו משאר חסרי הריאות. כתחליף לריאות, בעורו נמצאים נימים רבים המנקבים את שכבת האפידרמיס, ומאפשרים חילוף גזים עם הסביבה. ככל הנראה, הוא יצור מימי החי במקומות בהם הזרם מהיר. *Atretochoana eiselti*, יחד עם *Caecilita iwokramae* מגיאנה, יוצאי דופן משאר חברי סדרת חסרי הרגליים בכך שהם שני המינים חסרי הריאות הידועים היחידים.

הוא נבדל באופן משמעותי מחסרי רגליים אחרים, אפילו מאלו הנכללים איתו תחת משפחת תולעני המים, בכך שיש לו נחיריים פנימיים ואטומים, פה גדול יחסית, סנפיר גב בשרני, גולגולת המקנה לו ראש רחב ושטוח ועוד. בנוסף, הוא נבדל מכל אורגניזם אחר בכך שנמצאו בגולגולתו ראיות לשרירים ייחודיים. לא ידוע דבר על התנהגות המין, אך ככל הנראה זהו טורף או לכל הפחות אוכל נבלות.

עד 2011, לא היו אלא שני ממצאים מהמין: אחד, שמוצאו בדרום אמריקה, באוסף במוזיאון ההיסטוריה של הטבע  שבווינה, ומממצא שני באוניברסיטת ברזיליה. אורכו של הממצא מווינה הוא 72.5 סנטימטר, בעוד שאורכו של הממצא מאוניברסיטת ברזיליה הוא 80.5 סנטימטר.

## קישורים חיצוניים

* 
* לא פין ולא נחש, באתר "חורים ברשת"

## הערות שוליים

קטגוריה:בעלי חיים שתוארו ב-1968
קטגוריה:טקסונים שתוארו בידי אדוארד הריסון טיילור
קטגוריה:חסרי רגליים
קטגוריה:דו-חיים יחידים בסוגם
קטגוריה:ברזיל: דו-חיים
רציחות במידסומר

**רציחות במידסומר** (באנגלית: **Midsomer Murders**) היא סדרת דרמה משטרתית-קומית בריטית ששודרה ברשת ITV החל מ-23 במרץ 1997. התוכנית מבוססת על סדרת ספרים מאת קרוליין גרהאם שעובדו לטלוויזיה על ידי הסופר והתסריטאי אנתוני הורוביץ. הדמות הראשית בסדרה היא דמותו של טום ברנבי (בגילומו של ג'ון נטלס) מפקח משטרה בעיר קוסטון. ב-2011 החליף את טום ברנבי כמפקח המשטרה, בן דודו הצעיר ג'ון ברנבי (ניל דאג'ן). העלילה עוסקת בחוקרי המשטרה בראשות ברנבי המפענחים מקרי רצח שמתרחשים במחוז הבדיוני מידסומר. במשך השנים היו למפקח המשטרה מספר עוזרים: סמל בילוש גווין טרוי (דניאל קייסי), סמל בילוש דן סקוט (ג'ון הופקינס) וסמל בן ג'ונס (ג'ייסון יוז).

## דמויות ושחקנים

## מקום ההתרחשות
מידסומר הוא מחוז בדיוני באנגליה. רבים מן היישובים במחוז כוללים את המילה מידסומר בשמם. ההשראה לשם היא מהעיירה "מידסומר נורטון" שבסאמרסט. בעיר המחוז, קוסטון, גר מפקח המשטרה טום ברנבי עם אשתו ובתו. הוא עומד בראש המחלקה לחקירות פליליות של המשטרה המקומית. חלק מהפופולריות של הסדרה נובע מחוסר ההתאמה בין הפשעים והאלימות לבין הסביבה הכפרית הציורית והשלווה לכאורה. שיעור הפשיעה במחוז מידסומר גבוה: משטרת קוסטון מטפלת ב-32 מקרי רצח למיליון תושבים, כמעט כפליים מזה של לונדון. שיעור הפשיעה הגבוה הפך לבדיחה בקרב הקהל הבריטי, ובא לידי ביטוי בסדרה עצמה.

## הפקה
צילומי הסדרה החלו בסתיו 1996. הפרק הראשון שודר בבריטניה ב-23 במרץ 1997. נתוני הצפייה היו טובים, והיותם של הפרקים מעין סרטי טלוויזיה, משכו אליהם שחקנים רבים מן הבמה והמסך לתפקידים שונים. הפרקים הראשונים עובדו לטלוויזיה על ידי אנתוני הורוביץ מהרומנים שכתבה קרוליין גרהאם. יוצרי הסדרה היו הורוביץ יחד עם המפיקים בטי וילנגייל ובריאן טרו-מיי.

ב-2009 הודיע ג'ון נטלס על כוונתו לפרוש מהסדרה, אחרי 13 עונות של עשרה פרקים כל אחת. בעונה ה-14 החליף ניל דאג'ן את נטלס, והחל לגלם את ג'ון ברנבי, בן דודו של טום ברנבי. דמותו של ג'ון ברנבי נראתה לראשונה על המסך בפרק "חרבו של גיום" (The Sword of Guillaume).

### אתרי צילום
העיר קוסטון בסדרה מצולמת בעיר וולינגפורד שבמחוז אוקספורדשייר. בין המקומות המועדפים לצילום "הדסור האוס" בבקינגהאמשייר, ביקונספילד, אמרשהם, גרייט מיסנדן, פרסטווד, ונדובר, פרינסס ריזבורו, לונג קרנדון, פן, מרלו, בלדלו, אחוזת אשרידג', אולדברי, ליטל גדסדן, צ'סהאם, לאטימר, פולקינגהאם, וודסדון בהרטפורדשייר, המל המפסטד, צ'יפרפילד, פלונדן, בולבורן, הדליי ווד, סאראט, ווטפורד שבאוקספורדשייר. תחנת הרכבת של טייפורד (Twyford) משמשת אתר צילומים של תחנת הרכבת של קוסטון.

הפאב "ששת הפעמונים" (The Six Bells) שבוורבורו מופיע בסדרה כפאב בשם "ברבור שחור" (Black Swan).

## פסקול
ג'ים פרקר הלחין את פסקול הסדרה. נעימת הנושא היא ואלס המנוגנת בקצב בינוני (מודרטו), ומבוצעת בעיקר בכלי האלקטרוני טרמין שנשמע כמו שריקה בקול נמוך. סיליה שין מנגנת בטרמין. החל מהעונה ה-14 המנגינה שנשמעת ברקע כותרות הסיום מנוגנת בכינור ולא בטרמין.

עד כה יצאו לאור שלושה תקליטורים הכוללים את פסקול הסדרה.

## קישורים חיצוניים

* 

## הערות שוליים

קטגוריה:סדרות משטרה ופשע
קטגוריה:סדרות טלוויזיה בריטיות שעלו לשידור בשנות ה-1990
קטגוריה:סדרות טלוויזיה בריטיות שעלו לשידור בשנות ה-2000
קטגוריה:סדרות טלוויזיה בריטיות שעלו לשידור בשנות ה-2010
קטגוריה:סדרות דרמה בריטיות
קטגוריה:הולמרק: סדרות
חיים סוקניק

**חיים סוקניק** (Chaim Sukenik) הוא פרופסור ישראלי-אמריקאי לכימיה אורגנית, הידוע בזכות מחקריו בתחומי ננוטכנולוגיה והנדסת חומרים. בין השנים 2013 עד 2025 כיהן כנשיא המרכז האקדמי לב בירושלים.

## ביוגרפיה
חיים סוקניק נולד וגדל בארצות הברית. אמו היא בתו של הרב יוסף סגל, רבה הראשון של נס ציונה. בן דודו הוא העיתונאי ויועץ התקשורת שעיה סגל.

סיים את לימודי התואר הראשון בישיבה יוניברסיטי בשנת 1972 (בהצטיינות) וקיבל את התואר השלישי בכימיה במכון הטכנולוגי של קליפורניה בשנת 1976 (כימיה אורגנית עם רוברט ברגמן).

אחרי שנה כעמית מחקר פוסט-דוקטורנט של הקרן הלאומית למדע ב-UCLA (עם אורוויל צ'פמן), הצטרף לסגל אוניברסיטת קייס וסטרן ריזרב בקליבלנד, אוהיו, ופעל בה בין השנים 1977-1995.

בשנת 1995 עלה לישראל עם אשתו וילדיו, והצטרף למחלקה לכימיה באוניברסיטת בר-אילן כפרופסור לכימיה. הוא שימש בעבר כראש המחלקה לכימיה וכדקאן הפקולטה למדעים מדויקים וכן כמופקד הקתדרה לננוטכנולוגיה ע"ש אדוארד וג'ודי שטיינברג בבר-אילן.

סוקניק היה מהמייסדים של המכון לננוטכנולוגיה וחומרים מתקדמים באוניברסיטת בר-אילן, ושימש גם כמנהל המכון. בשנת 2011 הקים בו מאיץ החלקיקים המתקדם מסוגו בארץ במסגרת המכון לננו-טכנולוגיה באוניברסיטת בר-אילן.

בשנת 2013 נבחר לנשיא המרכז האקדמי לב, (לשעבר בית הספר הגבוה לטכנולוגיה) והחל בכהונתו באותה שנה. הוא סיים את כהונתו ב-2025 והוחלף על ידי פרופ' אבי דומב.
בעבר היה חבר פעיל בתנועת הנוער NCSY, בארגון "ישראל הצעיר" ובפדרציה היהודית.

סוקניק ואשתו שלי מתגוררים בירושלים.

## מחקריו
מחקריו של פרופ' סוקניק עוסקים בכימיה אורגנית סינתטית, כימיה של פני שטח, ננוטכנולוגיה ומדע החומרים.

סוקניק חוקר ומפתח תהליכים כימיים בהן מתרחשות תגובות של הרכבה עצמית של חומרים על פני משטחים. לפיתוח תהליכים אלו נודעת חשיבות גבוהה בתעשיית המיקרואלקטרוניקה, הפוטניקה ובתהליכי קטליזה כימית.

## קישורים חיצוניים

* חיים סוקניק באתר המחלקה לכימיה באוניברסיטת בר-אילן 
*חיים סוקניק, באתר המרכז האקדמי לב
* 

## הערות שוליים

קטגוריה:ישראלים ילידי ארצות הברית
קטגוריה:בוגרי ישיבה יוניברסיטי
קטגוריה:בעלי תואר דוקטור מהמכון הטכנולוגי של קליפורניה
קטגוריה:כימאים ישראלים
קטגוריה:נשיאי מכללות בישראל
קטגוריה:סגל אוניברסיטת בר-אילן: כימיה
קטגוריה:סגל המרכז האקדמי לב
קטגוריה:עולים בשנות ה-1990
קטגוריה:נוף איילון: אישים
קטגוריה:ישראלים שנולדו במאה ה-20
גלוקוקורטיקואיד

**הורמונים גּלוּקוֹקוֹרטִיקוֹאִידִים** (**Glucocorticoids**, נקראים גם **גְּלוּקוֹקוֹרְטִיקוֹסְטֶרוֹאִידִים,** הֶלְחֵם בסיסים: '''גלוק'''וז + '''קורטק'''ס + סטרו'''אידים''') הם משפחת הורמונים קורטיקוסטרואידים המופרשים מקליפת בלוטת יותרת הכליה, המשפיעים על המטבוליזם בגוף ומזרזים עלייה של גלוקוז בדם על ידי ניצול שומנים וחלבונים (גלוקונאוגנזה), וכן על ידי פירוק גליקוגן מהכבד כדי לסייע לגוף במצבי דחק, אך עם זאת הם מעכבים כניסה של גלוקוז לרקמות שונות. להורמונים הגלוקוקורטיקאידים יש השפעה אנטי דלקתית חזקה, והם משמשים כתרופה לדלקות, למשל אצל חולי אסתמה וחולי מפרקים. לדוגמה, קורטיזול הוא גלוקוקורטיקואיד המדכא את מערכת החיסון ומשמש לטיפול במושתלי איברים.

עם משפחת ההורמונים הגלוקוקורטיקואידים ניתן למנות את הקורטיזול הקורטיקוסטרון והקורטיזון. מבין הגלוקוקורטיקואידים רק הקורטיזול הוא הורמון פעיל באדם.

## מנגנון הפעולה של הגלוקוקורטיקואידים
כמו הורמונים סטרואידים אחרים. הג"ק פועלים באמצעות קולטנים הנמצאים בגרעיני התאים - ובמקרה של ג"ק מדובר בשני קולטנים המכונים קולטן אלפא וקולטן בטא. קולטן אלפא מגביר את פעולת ההורמון וקולטן בטא מעכב אותה. חלבוני הקולטנים נקשרים לאלמנט התגובה לג"ק (glucocorticoid response element) שהוא רצף ייחודי של DNA. ההפעלה קשורה גם למערכת מסועפת של פקטורים המגבירים או מעכבים את פעולת ההורמון-קולטן.

## ראו גם
*הורמון
*בלוטת יותרת הכליה

## קישורים חיצוניים

* 
* 

## הערות שוליים

קטגוריה:הורמונים
עסקה הוגנת

**עסקה הוגנת** (באנגלית: **Square Deal**) הייתה הכינוי בו השתמש הנשיא האמריקני תאודור רוזוולט לתאר את מדיניות הפנים שלו. הנשיא השתמש בביטוי לראשונה בנאום יום העבודה ב-7 בספטמבר 1903 והוא הפך לסיסמת הבחירות שלו בבחירות לנשיאות של 1904.

## עיקרי המדיניות
המדיניות הייתה מבוססת על שלושה עקרונות בסיסיים: שימור המשאבים הטבעיים, פיקוח על החברות והגנה על הצרכן. לשלושת עקרונות אלו מתייחסים לעיתים קרובות כ"שלושת ה-C" של העסקה ההוגנת של רוזוולט, משום שכל אחד מעקרונות אלו באנגלית מתחיל באות C (Conservation, Control, ו-Consumer). מכאן שכוונת התוכנית הייתה לסייע לתושבים ממעמד הביניים והיא כללה מלחמה בפלוטוקרטיה ובמונופולים תוך כדי הגנה על עסקים מפני תביעות מוגזמות של האיגודים המקצועיים. בניגוד לקודמו, ויליאם מקינלי, היה רוזוולט רפובליקני שהאמין בפעילות ממשלתית לצמצום חוליים חברתיים, וכנשיא גינה את "הנציגים של העושר הטורפני" כאשמים ב"כל צורות העוול מדיכוי עובדים בשכר ועד להונאת הציבור".

ב-1903 העביר הקונגרס של ארצות הברית, בסיועו של רוזוולט, את חוק אלקינס (Elkins Act). החוק קבע שחברות הרכבות אינן רשאיות יותר להעניק החזרים כספיים לחברות מועדפות. החזרים אלו היו בלתי הוגנים כלפי חוואים קטנים מהמערב התיכון בכך שלא אפשרו להם גישה לשירותי הרכבת על בסיס עלות זהה. וועדת המסחר הבין-מדינתית (Interstate Commerce Commission) פיקחה על המחירים שיכלו חברות הרכבות לגבות מלקוחותיהן.

חקיקה שעברה בקונגרס קבעה שתהליך עיבוד בשר למזון חייב להיות מפוקח תוך שמירה על תברואה נאותה. נאסר לסמן בסימונים כוזבים מוצרי מזון ותרופות, ונאסר באופן מפורש לנסות להטעות לקוחות במתכוון. רוזוולט גם לחם ללא חת על שימור קרקע, והגן על שטחי בר נרחבים מניצול מסחרי.

במהלך תקופת נשיאותו השנייה הוא ניסה להרחיב יותר את הנושאים הכלולים בעסקה ההוגנת. רוזוולט ניסה לדחוק בבתי המשפט, שהונחו עד אז על ידי סטנדרטים מובהקים, להיכנע למשאלות של הרשות המבצעת בכל המשפטים שהתנהלו כנגד המונופולים.

## חקיקה
בנוסף לחוק אלקינס נחקקו חוקים נוספים הקשורים לעסקה ההוגנת במהלך כהונתו של רוזוולט.
*חוק העתיקות של 1906 העניק לנשיא את הסמכות להגביל את השימוש בשטחי ציבור אמריקנים מסוימים.
*חוק הפבורן ב-1906 חזק את מעמדה של ועדת המסחר הבין-מדינתית (Interstate Commerce Commission), קודם לחוק זה היו לרשות הוועדה אמצעים מוגבלים לביצוע חובותיה.
*חוק המזון הנקי והתרופות של 1906 וחוק הפיקוח על בשר של 1906. מקובל שהמקור הרעיוני לשני חוקים אלו הוא בספר "הג'ונגל" של הסופר אפטון סינקלר.

## לקריאה נוספת

* 
* 
* 
* 
* 
* 
* 


## קישורים חיצוניים

*Theodore Roosevelt’s Square Deal
*Theodore Roosevelt’s Square Deal
*Theodore Roosevelt: Famous “Square Deal” Quotation
* 

## הערות שוליים



 
קטגוריה:שנות ה-1900 בארצות הברית
קטגוריה:נשיאות תאודור רוזוולט
קלאב פינגווין: עלית חיל הפינגווין

**קלאב פינגווין: עלית חיל הפינגווין** (באנגלית: **Club Penguin: Elite Penguin Force**) הוא משחק DS שפותח על ידי 1st Playable Productions ומופץ על ידי Nintendo DS Game Card ו-EA Distribution. המשחק מבוסס על עלית חיל הפינגווין של משחק המחשב המצליח קלאב פינגווין.

המשחק מכר יותר מ-1.5 מיליון עותקים ברחבי העולם. המשחק מבוסס על ה-EPF (שהייתה אז סודית) בקלאב פינגווין.

## המשחק
[ממוזער|שמאל|[צילום מסך מתוך המשחק,"G" מציג את אחת הדמויות]]
במשחק "עלית חיל הפינגווין" יכולים הפינגווינים (השחקנים) המשחקים להרוויח מטבעות לחשבון בפינגווין שלהם במחשב. הם יוכלו להשתמש במטבעות כדי לקנות פריטי לבוש, רהיטים וכו'. במשחק אפשר לצאת למשימות ומיני-משימות שבהם משתמשים בגאדג'טים שונים, אביזרים ויכולת לחקור אירועים מוזרים בקלאב פינגווין. שחקנים מתמודדים עם משחקים כמו "אתגר הריקודים" ו"זריקת שלג", וגם משחקים שקיימים בתוך משחק קלאב פינגווין כמו "הרפתקאות חבילת הסילון" "דיג בקרח" ועוד.

## עלילת המשחק
תפקידם של השחקנים הוא להיות חברים בעלית חיל הפינגווין ה-EPF, דרגת סוכנות גובהה יותר בקלאב פינגווין. גארי איש הגאדג'טים הידוע כסוכן G, לאחר שבנה רובוטים עוזרים הוא צריך לוודא שזה בטוח. הפינגווינים יוצאים לחצר ובונים "מנהיג" בשבילם שהוא פרובורט 1000. גארי חושב שהוא לכד אותו, אבל בסופו של דבר, הפינגווין מוצא אותו. אחר כך השחקן מחלץ את G, שסובל מאיבוד זיכרון. אחר כך הפינגווינים מוצאים פחי שמן, מה שאומר שהרובוטים עדיין על האי. די מהר השחקן מוצא את הרובוטים ואת דפי הפנקס של גארי. אחר כך השחקן צריך למצוא וללכוד את הרובוטים ולנטרל אותם, לשים אותם בבועה ואז לתת לגארי. בנוסף, השחקן צריך להביס את "המנהיג" של הרובוטים פרובוט 1000, והשחקן צריך גם להציל את פאפל הסוכנות. בסופו של דבר השחקן מביס את פרובורט 1000 והרובוטים, ומציל את פאפל הסוכנות וגארי.

## ביקורות
קלאב פינגווין: עלית חיל הפינגווין קיבל ביקורות מעורבות.

בדצמבר 2008 זה היה המשחק הרביעי הנמכר ביותר של DS.

בשנת 2009 הצביעו עבורו והוא היה המשחק הטוב ביותר לאותה שנה.

## קישורים חיצוניים
*אתר קלאב פינגווין

קטגוריה:משחקי רשת
קטגוריה:משחקי וידאו משנת 2008
קטגוריה:משחקי נינטנדו DS
קטגוריה:משחקי הרפתקה ממוחשבים
אלווין לי

**אלווין לי** (באנגלית: **Alvin Lee**; ) היה זמר וגיטריסט בריטי מנהיג להקת הרוק והבלוז Ten Years After.

## ביוגרפיה
נולד בנוטינגהאם ב-19 בדצמבר 1944 בשם גרהם אנתוני בארנס. בגיל 12 החל לנגן על קלרינט. בגיל 13 עבר לגיטרה. ב-1960 הקים עם הבסיסט ליאו ליונס את מה שהפך לימים ללהקת Ten Years After. בלהקה לי שימש כזמר וגיטריסט מוביל. הלהקה זכתה להצלחה, ובין השאר הופיעה בפסטיבל וודסטוק המיתולוגי.
לאחר פירוק הלהקה (1975) הוציא לי 12 אלבומי סולו.

במהלך הקריירה זכה לכינוי "הגיטריסט המהיר במערב".

נפטר מסיבוכים של ניתוח לב שגרתי ב-6 במרץ 2013. הותיר אחריו אישה, וילדה מקשר קודם.
### בישראל
ב-1984 הופיע בקולנוע דן בתל אביב. ב-1985 הופיע באצטדיון רמת גן במסגרת "פסטיבל הכוכבים".

## קישורים חיצוניים

* 

* 
## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אמני קולומביה רקורדס
קטגוריה:זמרים בריטים
קטגוריה:גיטריסטים בריטים
קטגוריה:בריטים שנולדו ב-1944
קטגוריה:בריטים שנפטרו ב-2013
קטגוריה:אמני דקה רקורדס
ברניקי הראשונה

250px|ממוזער|שמאל|ראשה של ברניקי הראשונה ובנה תלמי השני
**ברניקי (ברניקה) הראשונה** (ביוונית: **Βερενίκη**; 340 לפנה"ס - בין 279 ל-268 לפנה"ס), הייתה אצילה ממקדוניה היוונית שנישאה לתלמי הראשון מלך מצריים ומייסד השושלת התלמיית והפכה למלכה במצרים העתיקה. בנה תלמי השני ירש את אביו.

## משפחתה
ברניקי נולדה במחוז אאורדיה () שבצפון יוון של היום. אביה היה אציל מקומי לא ידוע בשם מאגס. סבה מצד אמה אנטיגונה, היה אציל בשם קסנדרוס שהיה אחיו של אנטיפטרוס שהיה מצביא בצבאו של פיליפוס השני מלך מוקדון וכן בצבאו של בנו אלכסנדר הגדול. בזמן מסעותיו של אלכסנדר הוא שימש כעוצר של מוקדון.

## משפחתה הראשונה
בשנת 325 לפנה"ס נישאה לאציל מקומי וקצין בצבא בשם פיליפוס , שהיה נשוי לפני כן ואב לילדים. מנישואיה אלה נולדו שלושה ילדים:
* הבן מאגס מקירנה שהפך לאחר מכן למלך קירנה ששכנה בלוב של היום. בתו הייתה ברניקי השנייה.
* הבת אנטיגונה שנישאה לפירוס מלך אפירוס.
* הבת תיאוקסנה שהפכה למלכת סירקוז בסיציליה.
בעלה פיליפוס מת בשנת 318 לפנה"ס לערך.

## נישואיה לתלמי
לאחר מות בעלה נסעה ברניקי למצרים ביחד עם שלושת ילדיה כדי לשמש כבת לוויה לקרובת משפחתה אורידיקה בתו של אנטיפטרוס, שהייתה אשתו של תלמי הראשון. תלמי התאהב בברניקי ונשא אותה לאישה בשנת 316/317 לפנה"ס. היא הייתה אשתו הרביעית. לא ידוע אם התגרש מאורידיקה שעזבה את מצרים למילטוס בשנת 287 לפנה"ס, שם התקבלה על ידי דמטריוס פוליורקטס שהיה אויבו של תלמי הראשון.

לברניקי ולתלמי נולדו שלושה ילדים:
*בשנת 316 לפנה"ס, בת בשם ארסינואי השנייה - נישאה לליסימכוס מלך תרקיה ולאחר מכן לאחיה למחצה תלמי קראונוס בנם של תלמי הראשון ואורידיקה, ולאחריו נישאה לאחיה תלמי השני.
* בת בשם פילוטרה.
* בשנת 309 לפנה"ס, הבן תלמי השני שהפך ליורש של תלמי הראשון והועדף על פני ילדיה של אורידיקה.

פירוס, בעלה של בתה אנטיגונה, הנציח אותה בקוראו לעיר חדשה שהקים באפירוס בשם ברניקי. בנה, תלמי השני פילדלפוס, קרא על שמה נמל חדש שהקים לחוף ים סוף (ברניקי טרוגלודיטיקה). לאחר מותה תלמי השני ומאוחר יותר גם תלמי החמישי הוציאו צו שנתן לה כבוד אלוהי.

## קישורים חיצוניים

* Berenice Iבאתר Ptolemaic Dynasty 
* Berenice Iבאתר livius 
* 

קטגוריה:בית תלמי
קטגוריה:מלכות במצרים העתיקה
קטגוריה:נשים במאה ה-3 לפנה"ס
קטגוריה:נשים במאה ה-4 לפנה"ס
קפטאן מרוקאי

**קפטאן מרוקאי** (בערבית: **قفطان مغربي**) הוא סוג של  המהווה לבוש מרוקאי מסורתי.

את הקפטאן לובשים במהלך חגיגות המימונה והחינה המרוקאית, שכן הוא סוג של שמלה העשויה מבדים מבריקים ויקרים, הרקומים באלמנטים וברקמות מוזהבות ותכשיטים ואביזרים עשירים למיניהם. אליו מתווספים אצל הנשים כתר או סרט שיער וטול תואמים, ואצל הגברים תרבוש בגוון ארגמן.

## היסטוריה
מקורו של הקפטאן בפרס ומשם התפשט והפך לפופולרי בכל העולם הערבי. קפטאנים נלבשו על ידי גברים ונשים כאחד, במיוחד על ידי מלומדים ופקידים בכירים שהיו חלק מהאליטה העירונית המרוקאית. רוב הנשים העירוניות לבשו קפטאן בבית, שהוא חלוק ללא צווארון עם שרוולים רחבים. קפטאנים יכולים להיות עשויים מברוקד משי עשיר או מבד פשוט למדי.

לכל אחת מהעיירות הגדולות הייתה וריאציה מסוימת של תלבושות מסוג זה, שהייתה מכוסה בטוניקה קלה.

## הקפטאן במרוקו
הבגד התפתח לשמלה נשית מסורתית, רקומה ומעוטרת בתכשיטים וחגורה תואמת סביב המותן. לכן, קפטאנים הפכו לחלק מהותי מהתרבות המרוקאית, הקשורים בדרך כלל לחגיגות ומסמלים את התגלמות האלגנטיות, המעמד והזוהר במדינה.

מחקר איכותני שנערך בנושא רכישת קפטאן בקזבלנקה מצא כי נשים מרוקאיות משתמשות בקפטאן שלהן כדי לבטא זהויות שונות דרך שלבי חיים שונים. ראשית, רווקות צעירות המעוניינות להתחתן משתמשות בקפטאן כדי לבטא את הזהות האישית שלהן ולמשוך את תשומת ליבן של חֲמָיוֹת פוטנציאליות ולאו דווקא בני זוג פוטנציאליים. שנית, נשים נשואות משתמשות בקפטאנים כדי לבטא את הזהות המשפחתית שלהן. לכן, הן משקיעות זמן ומאמצים כדי לבחור קפטאן, ומנסות להתאים אותו לציפיות של חמותיהן. שלישית, נשים מבוגרות משתמשות בקפטאנים כדי לבטא את הזהות הקולקטיבית של הנשים המרוקאיות. בעת לבישת קפטאן בטקסי חתונה, הן ממלאות את תפקידן המיוחס מבחינה חברתית של שומרות המסורת.

## גלריה של קפטאנים מרוקאים

Kaftan green backward.jpg
Kaftan green front.jpg
Kaftan green tiara.jpg
Kaftan_red_sitting.jpg
Kaftan_turquoise.jpg
Kaftan_white_backward.jpg
Kaftan_white_face.jpg
Kaftan_white_on_dark_screen.jpg


## ראו גם
* הקפטן הכחול
* קפוטה

## קישורים חיצוניים

*
*עליזה אלבז (עליזה זקרי), הכפתן המוזהב, באתר הקשר הרב דורי, 22 באפריל 2015
*The History Of The Moroccan Kaftan, באתר info tourisme maroc
* 

## הערות שוליים

קטגוריה:לבוש מסורתי
קטגוריה:מרוקו: תרבות
קטגוריה:מעילים
שמריהו בירן

**שמריהו בירן** (1942 – 3 באוקטובר 2020) היה ראש עיריית עכו בשנים 1998–2003. בירן היה חבר מפלגת העבודה.

## ביוגרפיה
בירן נולד וגדל בקריית חיים. לפני שהגיע לפוליטיקה המוניציפלית, היה מורה לתנ"ך בבית הספר אורט דרסקי בעכו ובבית הספר לקציני ים עכו. הקים את קריית החינוך בעיר וניהל את התיכון המשתייך לרשת אורט. בשנת 1998 נבחר לתפקיד ראש העיר וכיהן בתפקיד עד תום הקדנציה. הוא החליט שלא להתמודד שנית לתפקיד בעקבות מחלה קשה שפקדה אותו.

בירן התפרסם בתביעה התקדימית נגד המוסד לביטוח לאומי, בה הוכר כנכה תאונת עבודה, בשל אירוע מוחי שאירע ביום עבודה. לטענתו באחד הימים היה מעורב בתאונת דרכים, לקה בסחרחורת אך המשיך בעבודתו. בהמשך היום התבשר כי תקציב פסטיבל עכו קוצץ בשליש, ובשל התרגשותו מן הבשורה הרעה, הוא נפגע מן האירוע המוחי.

בשנת 2005, קיבל בירן את פרס יקיר פסטיבל עכו לתיאטרון ישראלי אחר.

בירן היה אחיו של האלוף במילואים אילן בירן.

נפטר ב-3 באוקטובר 2020, והובא למנוחות בבית העלמין היהודי החדש בעכו .

## הערות שוליים

קטגוריה:מנהלי בתי ספר ישראלים
קטגוריה:פוליטיקאים ישראלים נכים
קטגוריה:ראשי עיריית עכו מטעם מפלגת העבודה
קטגוריה:קריית חיים: אישים
קטגוריה:נפגעי תאונות עבודה
קטגוריה:ישראלים שנולדו ב-1942
קטגוריה:ישראלים שנפטרו ב-2020
מצפה הכוכבים לוול

[שמאל|ממוזער|250px|[פרסיוול לוול צופה דרך טלסקופ קלרק בנוגה, 1914]]
**מצפה לוול** (באנגלית: **Lowell Observatory**) הוא מצפה כוכבים בפלגסטף שבאריזונה. מצפה לוול הוקם ב-1894, ובכך הוא מהווה את אחד המצפים הוותיקים בארצות הברית, וב-1965 הוכרז כאתר היסטורי לאומי .

ב-2011 צוין המצפה על ידי המגזין טיים כאחד מ-100 המקומות החשובים בעולם.

## היסטוריה
המצפה הוקם בידי האסטרונום פרסיוול לוול ב-1894. בשנת 1896 הוצב במצפה טלסקופ בקוטר של 61 ס"מ שבנה אלבן קלרק. הטלסקופ נבנה בבוסטון, בעלות של 20,000 דולר, והועבר ברכבת לפלאגסטאף. המצפה נוהל במשך תקופה מסוימת בידי בן-דודו השלישי של פרסיוול לוול, גאי לוול (Guy Lowell), ממשפחת לוול הידועה שמקורה בבוסטון. לאחר גאי היה ממונה על המצפה במשך 40 שנה רוג'ר פטנאם, אחיינו של פרסיוול, ואחריו התמנה בנו ויליאם לוול פטנאם השלישי (William Lowell Putnam III).

## פעילות
הטלסקופ המקורי של המצפה, שבנה קלרק, נמצא עדיין במצפה כיום ומשמש כמוצג חינוכי לציבור המבקרים, אך אינו מהווה כלי מחקר. המצפה מארח כ-85,000 מבקרים בשנה, ומקיים סיורים שבהם המבקרים יכולים לצפות בגרמי השמים דרך הטלסקופ של קלרק וטלסקופים אחרים.

המצפה מפעיל כמה טלסקופים, בשני מיקומים בפלאגסטאף. הבניין הראשי, שנמצא במארס היל (Mars Hill), מערבית לאזור העסקים של פלאגסטאף, כולל את טלסקופ קלרק המקורי, וכן את הטלסקופ ששימש ב-1930 את קלייד טומבו לגילוי הכוכב פלוטו. טלסקופ זה הוא באורך 33 ס"מ.

המתחם השני של המצפה הוא תחנת אנדרסון מסה (Anderson Mesa), שהוקמה ב-1959, 20 ק"מ דרומית-מזרחית למתחם במארס היל. בתחנה מצויים ארבעה טלסקופים המשמשים למחקר, לרבות טלסקופ פרקינס בן 1.8 המטרים (המופעל בשותפות עם אוניברסיטת בוסטון) וטלסקופ ג'ון ס. הול בן 1.1 המטרים.

מצפה לוול משתתף, יחד עם מצפה הצי האמריקאי ומעבדות המחקר של הצי, בהפעלת האינטרפרומטר (מד ההתאבכות) האופטי המדויק של הצי (Navy Precision Optical Interferometer) שנמצא במתחם. המצפה מחזיק גם בטלסקופי מחקר קטנים יותר באתר ההיסטורי שבמארס היל וכן באוסטרליה ובצ'ילה.

ב-2012 הסתיימה הקמתו של טלסקופ ערוץ דיסקברי באורך 4.28 מטר, שנבנה בידי מצפה לוול ביער הלאומי קוקונינו (Coconino) שבאריזונה, בשיתוף עם ערוץ דיסקברי.

## קישורים חיצוניים

* 

## הערות שוליים

לוול
קטגוריה:אריזונה: מבנים
קטגוריה:פלגסטף
מלכות וקסברגר

ממוזער|יואל וקסברגר עם ספר התלת מימד "נפלאות הבריאה"
ממוזער|איור מקורי של מלכות וקסברגר
**מלכות וקסברגר** היא חברת הוצאה לאור המתמחה בעיצוב וייצור פריטי יודאיקה והוצאה לאור של הפקות דפוס וספרי יהדות אמנותיים.
## פעילות
החברה הוקמה ומנוהלת על ידי יואל וקסברגר, תושב בני ברק. סבו, זאב וקסברגר, יסד בשנת 1967 בית דפוס בבלט, שכלל ציוד חדשני לאותה תקופה. לאחר פטירת הסב החל בנו משה לתפעל את בית הדפוס. בנו של משה, יואל, החל לעצב מבחינה אמנותית את המוצרים שהודפסו במקום, מבלי שלמד זאת באופן רשמי. לצורך כך, בגיל 13 נרכש עבורו מחשב מקינטוש. במקביל למד בישיבת חוג חת"ם סופר בבני ברק.

בשנת 2003 הקים וקסברגר את חברת "מלכות וקסברגר". בתחילת הדרך עסקה החברה בייצור מזכרות לאירועים, ברכונים ופריטי יודאיקה מהודרים. בהמשך הפיקה החברה ספרים הקשורים למעגל השנה היהודי ("אגדה לחגי תשרי", "להודות ולהלל", "מגילת אסתר מאוירת", "הגדה של פסח" ועוד), וכן סידורים מהודרים, פוסטרים מאוירים ועוד. בין ההפקות בולטים ספר תלת-ממד אודות ירושלים שבו ניתן לצפות במשקפי תלת-ממד, וקריאת שמע על המיטה עם פנס מובנה, וכן בשנים האחרונות שיווקה מלכות וקסברגר את ה"מקרנצ'יק" - פנס קסם אור קולי לילדים המופעל באמצעות שנאי חשמל או סוללות ואת ה"אוצרצ'יק" - טאבלט הכולל בתוכו אוצר של ערכים יהודיים עם שירים וציורים, כשעל הכול חתום הילד "קופל'ה", ילד הלוגו של מחלקת הילדים ב'וקסברגר'.

בשנת 2012 יצא לאור ספר על הרב עובדיה יוסף- "פוסק הדור", עוד בחייו של הרב.

בשנת 2013 מכרה החברה הגדה של פסח אמנותית משולבת בעיטורי זהב במאה אלף דולר.

החברה מפעילה רשת חנויות בבני ברק ובירושלים.

בשנים האחרונות החל יואל לבקשת חסידויות מסוימות לאייר ציורים מרהיבים וייחודיים שבו מוצגים אדמו"רי החצר בגרפיקה מיוחדת כשבסביבה משולבים אלמנטים ובנייני המוסדות המסמלים את החצר, בין החצרות שהתפארו ביצירה/תמונה מסוג זה: ויז'ניץ, גור, דושינסקיא ועוד.
יואל אף אייר תמונות לדמויות כמו: ר' ישעיה'לה מקערסטיר, הרב וואזנר, הרב עובדיה יוסף ועוד.

לפני כמה שנים הוקמה מחלקת ספרי תורה במלכות וקסברגר המנוהלת על ידי אחיו של יואל-זאב וקסברגר,
במסגרתה מקיים האח זאב הרצאות המיועדות לסופרי וסוחרי סת"ם, בהרצאות אלו מועברים מסרים בין היתר האיך לסחור נכון בסת"ם ועוד.

מחלקה נוספת שקמה בשנים האחרונות בחברה הוא מחלקת הצעצועים והמשחקים של וקסברגר-"וקסברגר טויס".

וקסברגר פועלת בשיתוף פעולה עם חברת "מפואר יודאיקה" מארצות הברית כשמעבר לכך שמוצרי החברה נמכרים בארצות הברית בחנות זו הם גם מייצרים דברים מסוימים יחד. 

בדפוס וקסברגר אף הדפיסו את כרכי הש"ס המפוארים "מתיבתא" שבהוצאת 'עוז והדר'.

סלוגן החברה הוא "פאר היצירה היהודית".

## קישורים חיצוניים

*
* 
* מנחם הורוביץ (פינת חיסכון, ערוץ 2) מראיין את יואל וקסברגר במסגרת כתבה על אמנות יהודית
* ריאיון עם וקסברגר בערוץ הידברות (בתוכנית "אומן באמונה")
* "תהא שנת עיצובים מדהימה" (מתוך אתר "כיכר השבת")
*

## הערות שוליים

קטגוריה:אמנות יהודית
קטגוריה:הוצאה לאור
אליהו שבירו

**אליהו (אלי) שָׁבִירוֹ** (נולד ב-17 באוגוסט 1958) הוא איש ציבור ישראלי. שכיהן כראש עיריית אריאל מ-4 במרץ 2013 עד 31 במרץ 2024.

## ביוגרפיה

נולד בשנת 1958 בבאר שבע ושם גדל. הוא שירת בחטיבת גולני כלוחם ומפקד. בוגר קורס פו"מ (פיקוד ומטה). פרש מצה"ל בדרגת סא"ל. לאחר שחרורו מצה"ל שימש כמנהל אגף הביטחון בעיריית אריאל ולאחר מכן כרמ"ט (מנכ"ל) מועצה מקומית אורנית. במקביל נבחר כחבר מועצת העיר אריאל ובהמשך לממלא מקום ראש העיר לשעבר, רון נחמן.

לאחר פטירתו של רון נחמן בינואר 2013, נבחר על ידי מועצת העיר כראש העיר בפועל עד לבחירות בשנת 2013 שבהן נבחר לראשות העיר. בבחירות בשנת 2018 זכה למעט יותר מ-40% מהקולות והוכרז לזוכה. אולם בית המשפט המקומי באריאל ביטל את הבחירות ב-3 קלפיות בעיר והערעורים על החלטה זאת נדחו ונערכו בחירות חוזרות לראשות העיר ב-3 קלפיות אלו שבסיומם הוכרז שבירו כזוכה בסיבוב הראשון עם 42.48% מהקולות.

## קריירה פוליטית

אחד ממהלכיו הראשונים של שבירו היה להגדיל את תקציב החינוך של העיר. זאת בכוונה לגרום לאחוזים נמוכים של נשירת תלמידים ולהפחתה של מעבר תלמידים לבתי ספר מחוץ לעיר. במהלך כהונתו אחוזי הזכאות לבגרות עלו מ-62% ל-97.7%.

במהלך כהונתו אוכלוסיית העיר גדלה בלמעלה מ-20% והיא עומדת היום על למעלה מ-20,000 תושבים.

בתקופת כהונתו קיבלה העיר אריאל חמישה כוכבי יופי של הקריה לישראל יפה וכן פרס ניהול תקין מדי שנה.

במהלך כהונתו שולש מספר המפעלים באזור התעשייה אריאל מערב של העיר, בנוסף קידם שבירו תוכנית שתכפיל את שטחו של אזור התעשייה ואת כמות המפעלים שבו. כמו כן, הרחיב את שיתוף הפעולה בין העיר לאוניברסיטת אריאל.

בתקופת כהונתו הצליח לגרום לחברת התרבות העירונית "גוונים" לצאת מהגירעון אשר הייתה בו, כמו כן הוא יזם הקמת מרכז צעירים בעיר אשר מספק שירותים לחיילים משוחררים וייעוץ בנושאי הורות ויזמות.

שבירו פעל להקמת קניון 'מגה אור' בכניסה המערבית לעיר, הקניון המספק שירותים לתושבי האזור.

ב-2020 הביא לפרישת עירו ממועצת יש"ע בשל המחלוקת עם הנהגת המועצה על היחס לתוכנית השלום של הנשיא טראמפ.

באוגוסט 2023 הודיע על אי התמודדות לכהונה נוספת בבחירות הקרובות לרשות העיר. לאחר בחירתו של יאיר שטבון לראשות העיר בבחירות 2024, שבירו סיים את תפקידו ב-31 במרץ 2024.

## השכלה וחיים אישיים
בוגר תואר ראשון במדעי המדינה מאוניברסיטת תל אביב ומחזיק בתואר שני במנהל עסקים מאוניברסיטת בן-גוריון שבבאר שבע. שבירו הוא אלמן (נשוי בשנית) ויש לו שלושה ילדים ונכדה.

## קישורים חיצוניים

## הערות שוליים

קטגוריה:ראשי עיריית אריאל
קטגוריה:חברי מועצת העיר אריאל
קטגוריה:ראשי רשויות מקומיות מטעם הליכוד
קטגוריה:בוגרי אוניברסיטת תל אביב
קטגוריה:ישראלים שנולדו ב-1958
שיטת הרטרי-פוק

שיטת הרטרי-פוק (**Hartree-Fock**) היא שיטת קירוב למציאת מצב היסוד בבעיות קוונטיות של גופים מרובים. שיטה זאת שימושית בתחומים של פיזיקה וכימיה חישובית.

בשיטת Hartree-Fock מניחים שאפשר לקרב את פונקציית הגל של מערכת בעל N גופים על ידי מטריצת סלייטר (בעצם מכפלה של פונקציות הגל הבודדות של כל חלקיק). על ידי שימוש בעקרון הווריאציה אפשר לקבל N משוואות מצומדות עבור N אורביטלים שונים. פתרון המשוואות הללו ייתן לנו את פונקציית הגל של Hartree-Fock ואת האנרגיה של המערכת, ששניהם קירובים לגדלים המדויקים.

הדיון כאן עוסק רק בשיטת-Restricted Hartree-Fock, בה כל האטומים מכילים קליפות מלאות ב-2 אלקטרונים, בעלי ספינים הפוכים. מערכות אחרות בהן ייתכנו קליפות בעלות אלקטרון אחד דורשות שימוש בשיטות אחרות כמו:
* Restricted open-shell Hartree–Fock (ROHF)
* Unrestricted Hartree–Fock (UHF)

## תקציר היסטורי
תחילת הפיתוח של שיטת Hartree-Fock התרחשה זמן קצר לאחר פיתוח משוואת שרדינגר ב-1926. ב-1927 דאגלס הרטרי (Douglas Hartree) הציג שיטה לחישוב קירוב לפונקציות הגל והאנרגיות של אטומים ויונים. הרטרי חיפש דרך להיפטר מפרמטרים ניסיוניים ולפתור את משוואת שרדינגר הבלתי-תלויה בזמן בעזרת עקרונות פיסקליים בסיסיים (ab-initio). ההצעה הראשונה שלו לפתרון נקראת שיטת Hartree. ב-1930 סלייטר וולדימיר פוק  ציינו ששיטת Hartree לא מקיימת את עקרון האנטי-סימטריות של פונקציות הגל שנובע מעקרון האיסור של פאולי. על-פי עיקרון זה שני אלקטרונים בעלי אותו מצב קוונטי (ספין בדרך-כלל) לא יכולים להתקיים באותו מיקום. הם הראו ששימוש בדטרימננט סלייטר, שהוא בעצם מכפלה של פונקציות אורביטלים של חלקיקים בודדים, מקיים את האנטי-סימטריות ולכן מייצג יותר את הפתרון האמיתי ומתאים יותר לשיטה. לאחר הכללת הדטרמיננטה של סלייטר השיטה נקראה שיטת Hartree-Fock.

למרות ששיטת Hartree-Fock הייתה יותר מדויקת פיזיקלית היא כמעט ולא הייתה בשימוש עד לכניסת המחשבים הראשונים בשנות ה-50, מכיוון שדרשה יכולות חישוביות גדולות יותר.

## האלגוריתם של Hartree-Fock
השיטה משמשת בדרך-כלל כדי לפתור את משוואת שרדינגר הבלתי-תלויה בזמן עבור מערכת מרובת חלקיקים. מכיוון שלא ניתן לפתור את הבעיה המורכבת הזאת בצורה אנליטית הבעיה נפתרת בשיטות נומריות.
### קירובים
* קירוב בורן-אופנהיימר - הנחה כי בשל מסתם הגבוהה של גרעיני האטומים יחסית לאלקטרונים, ניתן להפריד את המילטוניאן האנרגיה של האלקטרון מהמילטוניאן האנרגיה הקינטית של הגרעין.
* מזניחים שיקולים יחסותיים.
* מניחים שהפתרון מעקרון הווריאציה הוא צירוף ליניארי של מספר סופי של פונקציות בסיס. כמו כן מניחים שהבסיס הסופי שנבחר מייצג את כל המערכת.
* הפונקציות העצמיות של האנרגיה מיוצגות על ידי מטריצת סלייטר, שהיא בעצם מכפלה אנטי-סימטרית של פונקציות גל של אלקטרונים בודדים.
* מזניחים אינטראקציות בין אלקטרונים בעלי ספינים הפוכים, אבל מתחשבים באינטראקציה בין אלקטרונים בעלי אותו הספין.

## חולשות, הרחבות ואלטרנטיבות
מבין הקירובים שהוצגו, הקירוב האחרון הוא המשמעותי ביותר. הזנחת הקורלציה בין האלקטרונים יכולה להביא לתוצאות רחוקות מהתוצאות הנסיוניות. ישנן מספר שיטות שמנסות להתמודד עם הבעיה הזאת ונקראות שיטות post-Hartree-Fock.

אלטרנטיבה פופולרית לחישוב בשיטת Hartree-Fock היא שימוש בתורת פונקציונל הצפיפות (DFT) בה הקירוב כולל גם את הקורלציה בין האלקטרונים.

## מקורות
*
*
*

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:כימיה קוונטית
רבע לשש

**רבע לשש** הוא אלבום האולפן הרביעי של ההרכב המוזיקלי הישראלי הפרויקט של עידן רייכל. האלבום יצא לאור במרץ 2013, על ידי חברת התקליטים הליקון.

## רקע והפקה
בינואר ובפברואר 2013 יצאו שני סינגלים מהאלבום, "עכשיו קרוב" ששר הזמר תמיר נחשון, ו"בלילה" ששר הזמר עידן חביב. הסינגל הראשון "עכשיו קרוב" יצא בינואר 2013 היה לשיר המושמע ביותר לפי דוחות מדיה פורסט וכבש את מצעדי הפזמונים, תוך שבמצעד השבועי של רשת ג' שהה כ-3 שבועות בראשו ובמצעד "אחד אחד" של גלגלצ שהה 4 שבועות בראשו. הסינגל השני, "בלילה", יצא במרץ 2013 והיה אף הוא לשיר המושמע ביותר ברדיו על פי דוחות מדיה פורסט והעפיל למקום ה-1 במצעד "אחד אחד" ולמקום ה-4 במצעד של רשת ג'. במצעד סוף השנה של גלגלצ זכה השיר "בלילה" במקום הראשון. השיר "עכשיו קרוב" זכה במקום השני.

רוב השירים באלבום נכתבו והולחנו על ידי עידן רייכל, ואחדים מהם אף בוצעו על ידו. השיר In Stiller Nacht הוא הלחנה מחודשת של רייכל לשיר גרמני עממי מהמאה ה-16. השיר הולחן בגרסה אחרת למקהלה על ידי יוהנס ברהמס באמצע המאה ה-19. שם האלבום לקוח מתוך סיפור של יוסי בנאי מהסרט "מכתבים ברוח", בו סיפר בנאי שאמו המבוגרת אמרה לו: "אני עכשיו מרגישה כמו רבע לשש, שש - עוד מעט חושך". אלבום זה זכה להצלחה מסחררת, תוך שזכה האלבום תוך יומיים בלבד למעמד "פלטינה", כשנמכר ב-40,000 עותקים. באוגוסט 2013 האלבום קיבל "פלטינה כפולה", כשנמכר ב-80,000 עותקים. בפתיחת פסטיבל התמר 2015, קיבל עידן רייכל פלטינה מרובעת (120 אלף עותקים) על האלבום, ואות יקיר ים המלח מפסטיבל התמר והמועצה האזורית.

## רשימת השמעה

## מיקומי שיא

## נתוני מכירות

## קישורים חיצוניים

* 

## הערות שוליים

קטגוריה:אלבומי הפרויקט של עידן רייכל
קטגוריה:אלבומים בעברית
קטגוריה:אלבומי פלטינה כפולה ומעלה בישראל
קטגוריה:אלבומי חברת הליקון
Pound the Alarm

**Pound the Alarm** הוא שיר של הזמרת הטרינידדית ניקי מינאז'. השיר יצא לאור ב-12 ביוני 2012 כסינגל הרביעי מאלבום האולפן השני של מינאז', "Pink Friday: Roman Reloaded".

הקליפ לשיר צולם בטרינידד ב-4 ביולי 2012 ופורסם בחשבון ה-Vevo של מינאז' ב-31 ביולי 2012.

השיר הגיע למקום הראשון במצעד שירי הדאנס של ארצות הברית, ולמקום ה־15 במצעד הבילבורד הוט 100. השיר נכנס לעשרת המקומות הראשונים במגוון מדינות כגון אוסטרליה, בריטניה, קנדה, יפן ופינלנד. במצעד מדיה פורסט בישראל הגיע השיר למקום העשירי.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי ניקי מינאז'
קטגוריה:שירים באנגלית
קטגוריה:שירים שנכתבו על ידי ניקי מינאז'
קטגוריה:שירים שנכתבו על ידי קרל פאלק
קטגוריה:שירים שנכתבו על ידי רמי יעקב
קטגוריה:שירים שהופקו על ידי רדוואן
קטגוריה:שירים שהופקו על ידי רמי יעקב
קטגוריה:שירים על מסיבות
קטגוריה:שירי פלטינה כפולה בארצות הברית
פתקים (אפל)

**פתקים** (באנגלית: **Notes**) הוא יישום מובנה הנכלל במכשירי ה-iOS של חברת אפל, וכן במחשבי ה-OS X, החל מגרסת מערכת ההפעלה OS X Mountain Lion 10.8. היישום מתפקד ברובו כמו פנקס. וכן יש הדגשה של סקאומורפיזם במכשירי iOS, שהוצגה על ידי סקוט פורסטול. גרסת ה-OS X דומה מאוד לגרסת ה-iPad, אולם ההבדל היחיד הוא שקיים כפתור סגירה נוסף בפינה השמאלית העליונה ב-OS X.

## גרסת ה-iOS
היישומון מגיע מובנה עם מכשירי אפל, אך ניתן להסיר אותו.

ביישום, יש באפשרות המשתמש לפתוח "פתקים"- מעין רשימות שבהן ניתן לכתוב תזכירים, מתכונים וכיוצא בזה. למשתמש אין הגבלה של פתיחה של פתקים חדשים. בנוסף, המשתמש יכול למחוק פתקים ישנים או כאלה שלא בשימוש יותר, על ידי לחיצה על המקש בצורת פח הזבל. ניתן להוסיף לפתקים תמונות, סרטונים, מיקומים, אתרים ועוד. ניתן למיין את הפתקים ע"פ תיקיות.

ניתן להעלות ולסנכרן את הפתקים ל-iCloud.

באפשרותו של המשתמש לשתף פתקים לרבות אפליקציות צד ג'. החל מגרסת IOS 17 המשתמש יכול לשלוח קישור לפתק.

## גרסת ה-OS X
לפני מערכת ההפעלה OS X Mountain Lion, הדואר על ה-OS X נתמך דרך תיבת דואר שהכילה פתקים. תיבת הדואר סונכרנה עם פתקים שהיו ביישום הפתקים במכשיר ה-iOS. ב-Mountain Lion, הפתקים הועברו ליישום חדש ונפרד באותו השם.

יצירה של פתקים מסונכרנת עם כל מכשירי אפל של המשתמש באמצעות שירות ה-iCloud. פתקים ניתן לארגן בתיקיות, ולהצמיד לשלוחן העבודה של המשתמש. כאשר היישום סגור, הפתק הצמוד עדיין נשאר.

פתקים ניתן ליצור בשלושה גופני ברירת מחדל שונים, שהם: "Noreworthy", "Marker Felt" ו-"Heletica". המשתמש יכול להוסיף גופנים מותאמים אישית על ידי ביקור בתפריט "הצגת גופנים". התפריט מאפשר למשתמש לשנות את גודל הטקסט, רשימות של הפורמט, בחירה של יישור הטקסט (שמאל, מרכז או ימין), הקצאת כיוון כתיבה והכנסת טקסט. קבצים מצורפים, תמונות וקישורים ניתן גם כן להוסיף לפתק. לא ניתן לצפות בקבצים מצורפים במכשירי ה-iOS.

## ראו גם
*מחברת
*פנקס רשימות

## קישורים חיצוניים

* 
* עזרה בנושא פתקים
* פתקים בחנות האפליקציות של אפל
* פתקים ב-iCloud 
## הערות שוליים

קטגוריה:אפליקציות בסיסיות במכשירי חברת אפל